Марко Ганчев
Песен за квадратурата на Рубик-куба

chitanka.info

Редят го тези и онези,

и аз край тях редя си куба.

С надеждата дано излезе

нареждам го, обаче губя.

Към други сочат с почит,

а пък на мен вратата

вратата все ми сочат:

персона нон играта.

И уча нови интеграли,

и нови схеми уча, братче,

но гледам — пак ме надиграли

преди последното квадратче,

ах, при последното квадратче.

Към други сочат с почит,

на мене пак вратата,

вратата пак ми сочат:

персона нон играта.

Отивам и се кланям ниско,

щом по умеят и по знаят.

Какво да видя там отблизко:

те с едноцветен куб играят,

ах, с едноцветен куб играят!

Пък аз кога ще пасна

шестте различни цвята?

Съдбата ми е ясна:

персона нон играта…

1983

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.